
S K R A Ć E NI I  Z A P I S N I K
od 20. veljače 2021. godine

sa 31. sjednice Općinskog vijeća Općine Novo Virje održane u zgradi Općine Novo Virje, Trg Vladimira Jagarinca 5 (Spomen dom Vladimiru Jagarincu).
Sjednica je sazvana sazivom KLASA: 021-01/21-01/01, URBROJ: 2137/22-21-1, od 16. veljače 2021. godine.

PREDSJEDNICA: Utvrđujem da današnjoj sjednici Općinskog vijeća Općine Novo
Virje prisustvuje većina članova Općinskog vijeća i to:

	
PRISUTNI:

1.  Katarina Kozarić-Šabarić, predsjednica Općinskog vijeća,
 2.  Pero Čorba – potpredsjednik Općinskoga vijeća,
 3.  Željko Šadek, član Općinskoga vijeća,
4.  Nenad Lukić, član Općinskoga vijeća,
5.  Ivan Mesarov, član Općinskoga vijeća,
6.  Dario Ciganović, član Općinskoga vijeća,
	 7.  Dražen Đuroci, član Općinskoga vijeća,
 8.  Vjekoslav Mesarov, član Općinskoga vijeća,
 9.  Željkica Kapitanić, članica Općinskoga vijeća.


OSTALI PRISUTNI:

1. Branko Mesarov, općinski načelnik,
2. Miroslav Lukanec, pročelnik i zapisničar.
	  
ODSUTNI:

  1. Marina Bušić, članica Općinskoga vijeća – opravdano,
  2. Franjo Marčinko, član Općinskog vijeća – opravdano.

Sjednicu Općinskog vijeća Općine Novo Virje otvorila je predsjednica Općinskog vijeća Katarina Kozarić-Šabarić u 10,10 sati, pozdravila sve prisutne te im zaželila uspješan rad.

PREDSJEDNICA: Otvaram diskusiju po skraćenom zapisniku.

Budući da se nitko nije uključio u raspravu po skraćenom zapisniku, Općinsko vijeće jednoglasno je sa 9 glasova ZA usvojilo zapisnik sa prethodne sjednice.

PREDSJEDNICA: Za današnju sjednicu predlažem sljedeći:




DNEVNI RED

1. Donošenje Statuta Općine Novo Virje,
2. Donošenje Poslovničke odluke o izmjenama i dopunama Poslovnika Općinskog vijeća Općine Novo Virje,
3. Donošenje Odluke o poticanju uređenja nekretnina na području Općine Novo Virje,
4. Donošenje Odluke o početku postupka jednostavne nabave za izvođenje radova na održavanju nerazvrstanih cesta na području Općine Novo Virje,
5. Donošenje Zaključka o usvajanju Izvješća o korištenju sredstava Proračunske zalihe Proračuna Općine Novo Virje za 2020. godinu za razdoblje od 1. srpnja do 31. prosinca 2020. godine,
6. Donošenje Zaključka o prihvaćanju izvješća o stanju sigurnosti na području Granične policije Koprivnica za prosinac 2020. godine i siječanj 2021. godine,
7. Razno.

Dnevni red je usvojen sa 9 glasova ZA.

Točka 1.

PREDSJEDNICA: Statut Općine Novo Virje primili ste u materijalima. Otvaram raspravu. 
Molim pročelnika da obrazloži ovu točku dnevnog reda.

MIROSLAV LUKANEC: Vezano za ovu točku dnevnog reda došlo je do promjena Zakona o lokalnoj i područnoj (regionalnoj) samoupravi i Zakona o lokalnim izborima.
Statut, Poslovnik o radu Općinskoga vijeća moraju se uskladiti sa tim zakonima u roku od 60 dana od dana njihova stupanja na snagu.
Zbog toga najvećim dijelom i imamo ovu sjednicu vijeća.
Novina je da građani mogu predlagati donošenje određenog akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga općine. Općinsko vijeće raspravlja o prijedlogu i peticiji ako ga potpisom podrži najmanje 10% birača upisanih u popis birača općine. Općinsko vijeće dužno je dati odgovor podnositeljima najkasnije u roku od 3 mjeseca od primitka prijedloga.
Isto tako, mijenja se i broj članova Općinskoga vijeća, jedinice lokalne samouprave koje imaju između 1000 i 2500 stanovnika prema izmjenama zakona imati će 9 članova Općinskoga vijeća umjesto dosadašnjih 11.
Vezano za zdravstvenu situaciju sa koronavirusim uvodi se mogućnost održavanja sjednica elektroničkim putem.
Nadalje, ukida se dužnost zamjenika načelnika općine te se uvodi funkcija privremenog zamjenika. Imenuje ga općinski načelnik iz reda članova Općinskoga vijeća.
Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine.
Novina je i objava informacija o trošenju proračunskih sredstava na svojim internetskim stranicama tako da te informacije budu lako dostupne i pretražive.  
Objava informacija obavlja se u skladu s odredbama zakona kojim se uređuje planiranje, izrada, donošenje  i izvršavanje proračuna te drugih akata i uputa ministarstva nadležnog za financije. 

Budući da se nitko nije javio Općinsko vijeće Općine Novo Virje jednoglasno je sa 9 glasova ZA donijelo

STATUT
Općine Novo Virje

Točka 2.

PREDSJEDNICA: Poslovničku odluku o izmjenama Poslovnika primili ste u materijalima. Otvaram raspravu.

Molim pročelnika da obrazloži ovu točku dnevnog reda.

MIROSLAV LUKANEC: Do sada smo imali jednu izmjenu poslovnika, zbog promjena zakona koji su spomenuti u prethodnoj točki dnevnog reda trebamo uskladiti i Poslovnik Općinskoga vijeća.
Do sada je konstituirajuće sjednice Općinskoga vijeća sazivao predstojnik Ureda državne uprave u županiji, no međutim budući su uredi državne uprave ukinuti te poslove će sada obavljati pročelnik Jedinstvenog upravnog odjela koji je nadležan za poslove Općinskog vijeća ili službenik kojeg on ovlasti. Ako u Općini nije imenovan pročelnik Jedinstvenog upravnog odjela koji je nadležan za poslove Općinskog vijeća ili službenik ovlašten za obavljanje poslova tog pročelnika, konstituirajuću sjednicu sazvat će čelnik tijela državne uprave nadležnog za lokalnu i područnu (regionalnu) samoupravu ili osoba koju on ovlasti.
U cijelom tekstu poslovnika brišu se riječi zamjenik općinskog načelnika budući ta dužnost više neće postojati u našoj općini.
Novina je i da član Općinskog vijeća ima pravo na opravdani izostanak s posla radi sudjelovanja u radu Općinskog vijeća i njegovih radnih tijela, sukladno sporazumu s poslodavcem, što do sada nije bio slučaj.
Isto tako, vezano za trenutnu zdravstvenu situaciju, u slučaju nastupanja posebnih okolnosti koje podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje trenutačno ugrožava pravni poredak, život, zdravlje ili sigurnost stanovništva te imovinu veće vrijednosti, za vrijeme trajanja posebnih okolnosti sjednice Općinskog vijeća iznimno se mogu održavati elektroničkim putem.

Budući da se nitko nije javio Općinsko vijeće Općine Novo Virje jednoglasno je sa 9 glasova ZA donijelo

POSLOVNIČKU ODLUKU 
o izmjenama i dopunama Poslovnika Općinskog vijeća Općine Novo Virje








Točka 3.

PREDSJEDNICA: Odluku o poticanju uređenja nekretnina na području Općine Novo Virje primili ste u materijalima. Otvaram raspravu.

Molim načelnika da obrazloži ovu točku dnevnog reda.

OPĆINSKI NAČELNIK: Svjesni smo da zbog odlaska ljudi ostaju prazne kuće i ne uređena domaćinstva. Ovom Odlukom želimo potaknuti da se to uredi i da to više ne bude mjesto gdje se nastanjuju zmije, lisice, kune, štakori i slično. 
Odlukom se dodjeljuje 7.500,00 kuna vlasnicima nekretnina koji uklone sve ruševne ili zapuštene objekte koji se ne koriste  te od te parcele naprave livadu.
Najvažnije je da nemamo neuređene prostore na području Općine.
U proračunu za tu namjenu u 2021. godini predviđeno je 50.000,00 kuna, što je 7 kuća u ovoj godini.

VJEKOSLAV MESAROV: Kuda će ići građevinski otpad kada se budu rušili ti objekti?

OPĆINSKI NAČELNIK: Imamo rješenje i za to, kupili smo lokaciju i prepisali na općinu.
Općina ne potiče rušenje kuća samo sa tih 7.500,00 kuna. Ako prosječno domaćinstvo ima oko 200 m3 materijala i ako mu omogućimo kamo će zbrinuti otpad onda je to još 30.000,00 kuna. Vlasnik može još nešto i prodati, poput crijepa, cigle, greda i slično.

PERO ČORBA: Što će biti ako ostane ista situacija da ljudi što su kuće prazne i dalje iste budu držali zapuštene kao i do sada?

OPĆINSKI NAČELNIK: Komunalni redar ima tu ovlasti, mogu se propisati i kazne. Može tjerati ljude da se takve kuće sruše.

PERO ČORBA: Da li će se to raditi?

OPĆINSKI NAČELNIK: Ako mi nekome dajemo 50.000,00 kuna, neće reći da to neće.

PERO ČORBA: Ima od poljskih puteva do tih kuća također dosta neodržavanja, to bi trebala općina.

OPĆINSKI NAČELNIK: Zbog toga predlažem tu odluku. 

PERO ČORBA: Komunalni radnik treba raditi svoj posao.

OPĆINSKI NAČELNIK: Radi, do sada je poslano više od pedeset dopisa, a angažiran je i Živko za malčiranje.
Išao sam na lokacije sa komunalnim redarom, to je fotografirano, ljudima je poslan i izvadak sa gruntovnice zajedno sa fotografijom sa zahtjevom da se to očisti.
Koliko znam nijedan se nije oglušio.

PERO ČORBA: Dobio sam i ja opomenu, svoje sam očistio, čak i jedan dio susjedovoga, znam koji nisu to napravili, dalje je to radio Živko sa malčerom.
Da li je to naplaćeno ljudima?

OPĆINSKI NAČELNIK: Nije. Za malčiranje imamo i ove godine u proračunu predviđena sredstva, kupili smo i rezač grana za visoke grane koje Živko ne može ukloniti. Ne vidim tu problem, ovo je već treća godina kako malčiramo.

PERO ČORBA: Trebali bi vlasnici sami izrezati grane.

ŽELJKO ŠADEK: Vezano za podnošenje zahtjeva za rušenje kuća bilo bi dobro da se parcela fotografira prije rušenja da se vidi o čemu se tu radi, također i poslije dok sve bude gotovo.
Ovo radi toga da ne bi bilo kakvih manipulacija, isto tako vezano za održavanje, da ne bi bilo da se uzmu novci, a dalje se više nitko ne brine o tome.

OPĆINSKI NAČELNIK: Predviđeno je da podnositelj zahtjeva dobije novce dok je sve očišćeno.

PERO ČORBA: Što ako netko odluči zakopati materijal na licu mjesta?

OPĆINSKI NAČELNIK: Ne možemo ga u tome spriječiti. Općina daje novac za uslugu koja je plaćena.

DRAŽEN ĐUROCI: Čovjek je očistio, dobio novce i sad me zanima što dalje, primjerice ako se neće održavati, za nekoliko godina će sve opet biti isto, trebalo bi obvezati ljude da se to treba održavati.

OPĆINSKI NAČELNIK: Imamo poljoprivrednog i komunalnog redara.

ŽELJKO ŠADEK: Tu stvar bi trebalo regulirati ovom odlukom, nekim člankom.

PREDSJEDNICA: Staviti da će se tražiti povrat sredstava ako se parcela neće održavati.

MIROSLAV LUKANEC: To je već regulirano odlukom o komunalnom redu.

DRAŽEN ĐUROCI: Jednostavno bi trebalo staviti u odluku da ako se parcela koja je očišćena od rušenja ne bude redovito održavala vlasnik će biti dužan izvršiti povrat sredstava u proračun općine.

PREDSJEDNICA: Ako je svrha toga da mi ulažemo novce da se nešto raščisti onda za to treba biti i osiguranje, odnosno da se novci neće uzeti bezveze.

NENAD LUKIĆ: Biti će i onih koji će porušiti, a više nikad neće održavati, a to treba spriječiti.

Nakon kratke rasprave svi vijećnici su se složili da se u odluku stavi odredba o povratu sredstava u proračun ukoliko se parcela po rušenju i uklanjanju objekata ne bi dalje redovito održavala od strane vlasnika.

Budući da  se više nitko  nije  javio  Općinsko vijeće  Općine Novo  Virje jednoglasno je sa 9 glasova ZA donijelo

ODLUKU
o poticanju uređenja nekretnina na području Općine Novo Virje

Točka 4.

PREDSJEDNICA: Odluku o početku postupka jednostavne nabave za izvođenje radova na održavanju nerazvrstanih cesta na području Općine Novo Virje primili ste u materijalima. Otvaram raspravu.

OPĆINSKI NAČELNIK: Radi se o šodrenju puteva, procijenjena vrijednost radova je 80.000,00 kuna, trebamo provesti postupak jednostavne nabave.
Trebalo bi odrediti još jednu ovlaštenu osobu u postupku od strane vijeća.

Nakon kratke rasprave za ovlaštenu osobu određen je vijećnik Dario Ciganović.

PERO ČORBA: Imao sam upit od gospodina Živko iz Medvedičke da mu se pošodri klanac koji vodi do njegove kuće.

OPĆINSKI NAČELNIK: Dok prođe nabava onda ćemo iću u šodrenje. To će biti poslije sadnje, neka nazove još i podsjeti. Ta ulica će ići u geodetsku snimku, da se prepiše vlasništvo na općinu. Kasnije će se projektirati i asfaltirati, u 2022. godini. Što se tiče šodrenja to sada nije problem.

IVAN MESAROV: Vozim se po tom putu, jedan dio je bio zašodren, nisam baš vidio grabe, ali dobro.

ŽELJKO ŠADEK: Čovjek je pedantan, reagirao je i smatram da mu se to treba riješiti i pošodriti.

Budući da  se više nitko  nije  javio  Općinsko vijeće  Općine Novo  Virje jednoglasno je sa 9 glasova ZA donijelo

ODLUKU
o početku postupka jednostavne nabave za izvođenje radova na održavanju nerazvrstanih cesta na području Općine Novo Virje

Točka 5.

PREDSJEDNICA: Zaključak o usvajanju Izvješća o korištenju sredstava Proračunske zalihe Proračuna Općine Novo Virje za 2020. godinu za razdoblje od 1. srpnja do 31. prosinca 2020. godine primili ste u materijalima. Otvaram raspravu.

OPĆINSKI NAČELNIK: Sredstva proračunske zalihe uplaćena su 30. ili 31. prosinca  2020. godine za pomoć u potresu na račun Vlade Republike Hrvatske u iznosu od 20.000,00 kuna.
Budući da se nitko  nije  javio  Općinsko vijeće  Općine Novo  Virje  jednoglasno je sa 9 glasova ZA donijelo

ZAKLJUČAK
 o usvajanju Izvješća o korištenju sredstava Proračunske zalihe Proračuna Općine Novo Virje za 2020. godinu za razdoblje od 1. srpnja do 31. prosinca 2020. godine

Točka 6.

PREDSJEDNICA: Zaključak o prihvaćanju Izvješća o stanju kriminaliteta, javnog reda i mira i druge prekršajne problematike na području Policijske postaje Đurđevac za prosinac 2020. godine i siječanj 2021. godine primili ste u materijalima. Otvaram raspravu.
Budući da se nitko nije javio Općinsko vijeće Općine Novo Virje jednoglasno je sa 9 glasova ZA donijelo
ZAKLJUČAK
o prihvaćanju Izvješća o stanju kriminaliteta, javnog reda i mira i druge prekršajne problematike na području Policijske postaje Đurđevac za prosinac 2020. godine i siječanj 2021. godine
Točka 7.

PREDSJEDNICA: Ima li itko išta kazati pod točkom razno?

PERO ČORBA: Zanima me što je sa asfaltiranjem dječjeg igrališta u Crncu?
OPĆINSKI NAČELNIK: U postupku nabave je.
[bookmark: _GoBack]
Predsjednica Općinskog vijeća Općine Novo Virje, Katarina Kozarić-Šabarić završava sjednicu u 10,50 sati.

Dovršeno.
ZAPISNIČAR:
Miroslav Lukanec
PREDSJEDNICA

Katarina Kozarić-Šabarić

























 








